Iꞌsuᵽaka nabaaeka beꞌrõ Jesúka wãrũrimaja kirika bojataᵽarĩ turikarãre ᵽeꞌrietaeka.
Etatirã nawãrõtaᵽaeka majaroka kire nabojaeka.
Rĩkimarãja torã ᵽoꞌimaja etairã,
aꞌyurã imaekarã.
Iꞌsuᵽaka simamaka nõꞌõjite mabaꞌawãrũberijĩka simaeka Jesúroꞌsi,
kika wãrũrimajaroꞌsioka.
Suᵽa imarĩ kika wãrũrimajare ikuᵽaka kẽrĩka:
—Dajoa,
ᵽoꞌimajamatorã kũᵽajĩ majẽrĩtari,
— nare kẽrĩka.
Iꞌsuᵽaka nare kẽrĩka beꞌerõꞌõ,
kũmuaᵽi ᵽoꞌimajamatorã naka keꞌrika mae.
Naꞌrirã baaeka,
rĩkimarãja ĩawãrũekarã.
Ĩawãrũtirã,
ritaja wejeakarãre rĩrĩwaꞌrika Jesúre aꞌrikarõꞌõrã.
Kijeyomarãᵽitiyika torã keyabeyukajiji neyaweitika jãjia rĩrĩwaꞌrikarã imarĩ.
Keꞌrikarõꞌõrã eyatirã marĩwaꞌribaakõrĩ rĩkimarãja ᵽoꞌimajare imamaka Jesúre ĩaeka.
Ovejawẽkoa ĩarĩrĩrimajire imabeyu uᵽaka ᵽoꞌimajare imamaka kĩaeka.
Iꞌsuᵽaka nimaeka Tuᵽarãrika nare wãrõrimajire imabeᵽakãꞌã.
“Jia õrĩwãrũbeyurã nime.
Suᵽa imarĩ marãkãꞌã nabaawãrũbeyu”,
ãrĩwaꞌri wayuĩaiki imarĩ,
ritajakaka nare kiwãrõũꞌmueka mae.
Aiyare kaꞌrawaꞌrirã baaeka ᵽoto kika wãrũrimajare kika jairĩ etaeka.
—Naꞌirã sajaritiyu mae.
Ᵽõꞌimamato sime õꞌõ.
Suᵽa imarĩ baꞌarika imabeyua.
Wejekoyikurirã baꞌarika waruaᵽaraka ᵽoꞌimajare imarõꞌõrã sawaᵽaĩjibaꞌarĩ naꞌrirũ,
— kire narĩka.
Iꞌsuᵽaka narĩkoᵽekoꞌomakaja ikuᵽaka nare kiyiꞌrika:
—Mijaja baꞌarika nare mija jiꞌabe.—
Iꞌsuᵽaka kẽᵽakãꞌã ikuᵽaka kire narĩka:
—¿Ᵽan yija waᵽaĩjirãñu bai jeꞌe waᵽajãꞌrĩtaka simakoꞌomakaja?
Rĩkimarãja ᵽoꞌimajare ime,
dosciento rakato denario rõꞌõjĩrã sawaᵽa imarãñu jeꞌe,
— narĩka.
Suᵽa imarĩ nare kijẽrĩaeka:
—¿Dikarakato ᵽan mija rikayu jeꞌe?
ãrĩwaꞌri,
Mija ĩaᵽe ruᵽu,
— kẽᵽakãꞌã,
—Ĩꞌrãᵽitarakatojĩkaja ᵽan ime,
suᵽabaatirã ĩꞌᵽarãjĩkaja sime waꞌia,
— kire narĩka.
Torãjite mae,
—“Jia taya imarõꞌõrã ritarioꞌro mija ruᵽabe”,
ᵽoꞌimajare mija ãᵽe,
— kẽᵽakãꞌã,
kẽrĩka uᵽakaja ᵽoꞌimajare nabaarũjeka.
Suᵽa imarĩ ĩꞌrãrioꞌroreka cincuentarakamarã,
aᵽerioꞌroreka cien rakarimarã naruᵽajiyeka.
Suᵽa imarĩ ᵽan ĩꞌrãᵽitarakato imaeka,
waꞌia ĩꞌᵽarã imaeka Jesúre eꞌerikaeka.
Wejeᵽemarã yuꞌayoitirã,
“Jia mibaayu aꞌbi”,
ãrĩweatirã,
ᵽan kiñaꞌkataꞌruika mae.
Suᵽabaatirã,
“Ᵽoꞌimajare samija ᵽibabe”,
ãrĩwaꞌri kika wãrũrimajare sakĩjika mae.
Iꞌsuᵽakajaoka kibaaeka ĩꞌᵽarã waꞌia imaeka ritaja ᵽoꞌimajaka sanaᵽibabaꞌaerã.
Ritaja ᵽoꞌimajare baꞌaeka,
jia ñaꞌᵽirika najarikarõꞌõjĩrã.
Nabaꞌaeka ᵽiyia,
ĩꞌᵽoũꞌᵽuarãeꞌearirakaᵽiꞌi ᵽururika kika wãrũrimajare rẽaeka.
Cinco mil rakamaki ĩmirĩja nimaeka sabaꞌaekarã.